Privaatsektor mág entstowwe aankoop, erken regeringVan links Anton van der Bijl, hoof van regsake by Solidariteit, Dirk Hermann, bestuurshoof van Solidariteit, Kallie Kriel, uitvoerende hoof van AfriForum, en Ernst van Zyl, veldtogbeampte vir strategie en inhoud by AfriForum, tydens Dinsdag se mediakonferensie. (Foto: Reint Dykema) Die regering het onder eed in hofstukke erken dat daar geen statutêre beperking op die aankoop van Covid-19-entstowwe deur die privaatsektor is nie. Die privaatsektor mag dus self entstowwe teen Covid-19 aankoop en versprei. AfriForum en Solidariteit het dié aankondiging Dinsdag gemaak. Maroela Media het vroeër berig AfriForum en Solidariteit het die hof genader om die regering se verspreidingsplan vir entstowwe ongrondwetlik te laat verklaar en uitsluitsel te gee dat enige instelling buite die raamwerk van die regering die reg het om entstowwe te verkry en toe te dien. Daar is egter deur middel van die regering se erkenning nou regsekerheid dat die privaatsektor entstowwe teen Covid-19 mág aankoop en versprei. Dr. Dirk Hermann, bestuurshoof van Solidariteit, sê dit is duidelik dat die regering van plan was om die entstofproses te nasionaliseer. Daar was egter geen wetlike raamwerk waaruit die regering dit kon doen nie. “Die regering het toe hul politieke mag gebruik om totale verwarring in Suid-Afrika te skep en dit aangebied asof hulle dit kan doen.” Dit het egter tydens die hofproses baie duidelik geword dat die regering nie die statutêre mandaat het om dit te kan doen nie. Hermann bestempel dit as ’n groot terugslag vir plunderaars. Kallie Kriel, uitvoerende hoof van AfriForum, sê die regering het ongelukkig ’n baanrekord vir korrupsie, wanadministrasie en onvermoë. Die burgerregteorganisasie was dus om dié rede gekant daarteen dat die regering die alleenkoper van entstowwe wees. Kallie Kriel tydens Dinsdag se mediakonferensie. (Foto: Reint Dykema) Kriel wys daarop dat die sentralisering van entstowwe boonop Suid-Afrika se toegang tot entstowwe sou beperk. Kriel meen die regering wil die Covid-19-pandemie as proeflopie vir die Nasionale Gesondheidsversekering gebruik en gesondheidsorg sentraliseer. “Ons het ’n nasionale krisis. Wanneer mense siek word en sterf, is daar nie tyd vir politieke eksperimente nie.” Ernst van Zyl, veldtogbeampte vir strategie en inhoud by AfriForum, sê die feit dat die regering nou eers erken dat die privaatsektor kan deelneem aan die verkryging van entstowwe, het tot grootskaalse verwarring en ’n skokkende gebrek aan deursigtigheid in ’n dringende saak gelei. “AfriForum en Solidariteit moes ’n hofsaak van stapel stuur om uiteindelik ’n antwoord van die regering te kry, terwyl ’n eenvoudige antwoord op ons aanvanklike brief amper geen tyd sou kos nie. Dit kom voor asof daar ’n doelbewuste poging tot verduistering deur die regering oor hierdie aangeleentheid is, wat ons noop om te vra, waarom is daar hierdie gebrek aan deursigtigheid? “Die feit dat dit regsaksie vat om die regering te forseer om belangrike vrae te beantwoord oor ’n dringende saak wat lewens red bewys hoe min waarde die regering werklik aan deursigtigheid heg.” Solidariteit doen nou ’n oproep op groot werkgewers, mediese verspreiders, mediese fondse en ander rolspelers om op groot skaal te begin om entstowwe aan te koop, te versprei en toe te dien. Die organisasie doen ook ’n beroep op verskaffers om nie net sentraal aan die regering entstowwe te verskaf nie, maar aan ’n verskeidenheid van aankopers sodat daar meer rolspelers in die mark is wat sodoende ook die verbruiker in staat stel om ’n keuse uit te oefen oor die entstof wat hy of sy wil laat toedien. “Ons sal nie toelaat dat die regering homself dít toeëien wat hom nie toekom nie,” sê Hermann.